Vilniaus Statyba

Šis straipsnis yra apie klubą, egzistavusį nuo 1964 iki 1997 m. Apie dabartinį klubą žiūrėkite Vilniaus Statyba (2011).

Vilniaus „Statyba“ – istorinis Lietuvos krepšinio klubas, įkurtas 1964 m. ir egzistavęs iki 1997 m. Vilniuje.

Istorija 

1963 m. Lietuvos sostinėje įkurta krepšinio komanda Vilniaus „Žalgiris“, kuri 1964-iais pervadinta „Plastiku“.

„Plastiko“ žaidėjai sudarė tais pačiais metais įregistruotos naujos komandos „Statyba“ pagrindą.

1965 m. Vilniaus „Statyba“ tapo „Žalgirio“ draugijos čempione, Lietuvos taurės varžybose užėmė trečiąją vietą.
1966 m. – iškovojo sidabrą Lietuvos pirmenybėse.
1967 m. „Statyba“ tapo reprezentacine Vilniaus komanda ir debiutavo tuometės SSRS „A“ klasės čempionate, kuriame užėmė ketvirtąją vietą.

Vadovaujamas „Statybos“ įkūrėjo ir pirmojo trenerio Antano Paulausko, jaunų ir talentingų žaidėjų kolektyvas pradėjo kurti dešimtmečius gyvavusią klubo istoriją.

Per 33 metų komandos istorijos laikotarpį „Statyboje“ subrendo daug žinomų krepšininkų ir trenerių, dovanojusių Lietuvos ir sostinės krepšiniui bei jo gerbėjams gausybę gražių pergalių ir svarbių titulų.

1971 m. Statybos krepšininkai debiutavo aukščiausioje SSRS lygoje ir prisijungė prie Kauno Žalgirio, nuo 1974 m. Lietuvai nuolat atstovavo net 2 komandos stipriausioje SSRS krepšinio lygoje.    

1979 - bronza. Pats aukščiausias ,,Statybos" pasiekimas buvo iškovotas 1979 m. pavasarį. Vilniečiai visą 1978/79 m. krepšinio sezoną demonstravo gerą žaidimą, tikru siurprizu tapo ,,Statybos" pergalė Vilniaus sporto rūmuose prieš faktišką SSRS rinktinę, t. y. neįveikiamą Gomelskio CSKA. Vilniečiai vedami Kazlausko, Girskio, Pavilonio bei kitų žaidėjų, visam Lietuvos krepšiniui pateikė labai malonią staigmeną iškovojant 3 vietą. Svarbu tai, jog šį sezoną Kauno ,,Žalgiris" sužaidė bene prasčiausią sezoną ir teko kovoti net papildomame turnyre dėl teisės išlikti SSRS aukščiausioje lygoje. 

1986 m. ,,Statyba" vedama talentingo Šarūno Marčiulionio vėl sužaidė labai gerą sezoną, iškovojo ne vieną pergalę prieš stipresnius varžovus, demonstravo greitą ir veržlų krepšinį, tačiau vilniečiai neturėjo atsvaros kitų komandų priekinės linijos žaidėjams. Statyboje centro pozicijoje žaidė 2,04  m. ūgio Alfredas Vainauskas, kuriam priešintis aukštesniems Tkačenkai, Belostenui, Grišajevui ar Saboniui buvo per sunku.

Vilniaus ,,Statyba" sovietiniu laikotarpiu SSRS aukščiausioje lygoje sužaidė net 16 sezonų, po debiuto 1971 metais, nepatyrusiai komandai išsilaikyti stipriausioje SSRS lygoje nepavyko, tačiau po 2 metų vilniečiai vėl grįžo į aukščiausiąją lygą ir joje išsilaikė iki pat 1990 metų, kai visos Lietuvos komandos pasitraukė iš įvairių SSRS čempionatų dėl politinių priežasčių.
 
1997 m. „Statybos“ istorija nutrūko.

2012 m. buvusių „Statybos“ žaidėjų ir gerbėjų iniciatyva komanda atkurta, sėkmingai debiutavo Lietuvos Nacionalinėje krepšinio lygoje (NKL) – iškovojo sidabro medalius ir liko tik per vieną žingsnį nuo teisės žaisti pereinamosiose rungtynėse su Lietuvos krepšinio lygoje paskutinę vietą užėmusia komanda.

Pasiekimai 
 1965 m. „Žalgirio“ draugijos čempionė, Lietuvos taurės varžybų trečiosios vietos laimėtoja;
 1966 m. Lietuvos pirmenybių sidabro medalių laimėtoja;
 1967 m. SSRS „A“ klasės čempionate iškovota 4 vieta, Lietuvos taurės varžybose 4 vieta;
 1968 m. SSRS „A“ klasės čempionatas – 4 vieta, Lietuvos čempionatas – 2 vieta, Lietuvos taurės varžybos – 1 vieta;
 1969 m. SSRS „A“ klasės čempionato 3 vieta, Lietuvos taurės laimėtoja, 5 vieta Lietuvos čempionate;
 1970 m. 3 vieta SSRS „A“ klasės čempionate, 2 vieta Lietuvos čempionate;
 1971 m. 1 vieta SSRS „A“ klasės čempionate („Statyba“ patenka į aukščiausiąją lygą), 2 vieta Lietuvos čempionate;
 1972 m. SSRS aukščiausioje lygoje užimta 10 vieta (komanda iškrenta į pirmąją lygą), Lietuvos pirmenybėse pirmą kartą tampa čempione;
 1973 m. SSRS pirmoji lyga – 2 vieta, 1 vieta Lietuvos čempionate;
 1974 m. SSRS pirmoji lyga – 1 vieta (grįžimas į aukščiausiąją lygą);
 1975 m. SSRS aukščiausioji lyga – 9 vieta, 1 vieta Lietuvos čempionate;
 1976 m. SSRS lyga – 6 vieta, Lietuvos čempionato sidabras;
 1977 m. SSRS lyga – 9 vieta, pirmoji Lietuvos čempionato vieta;
 1978 m. 11 vieta SSRS lygoje, 2 vieta Lietuvos pirmenybėse;
 1979 m. bronza SSRS lygoje, 2 vieta Lietuvos pirmenybėse;
 1980 m. SSRS čempionate 9 vieta, 2 vieta Lietuvoje;
 1981 m. 7 vieta SSRS čempionate, 1 vieta Lietuvos pirmenybėse, 1 vieta Lietuvos taurės varžybose;
 1982 m. 8 SSRS čempionato vieta, 5 vieta Lietuvos čempionate, 3 Lietuvos taurės varžybų vieta;
 1983 m. SSRS čempionato 10 vieta, 2 vieta Lietuvos pirmenybėse, Lietuvos taurės nugalėtoja;
 1984 m. 9 vieta SSRS čempionate, 1 vieta Lietuvos pirmenybėse, 2 vieta Lietuvos taurės varžybose;
 1985 m. 9 vieta SSRS čempionate, 2 vieta Lietuvos pirmenybėse, Lietuvos taurės nugalėtoja;
 1986 m. 6 SSRS čempionato vieta, 6 vieta Lietuvos pirmenybėse, 4 vieta kovoje dėl Lietuvos taurės;
 1987 m. 10 vieta SSRS, 5 vieta Lietuvos čempionate;
 1988 m. 9 vieta SSRS ir Lietuvos pirmenybėse;
 1989 m. 7 vieta SSRS čempionate, 9 vieta Lietuvos pirmenybėse;
 1990 m. 8 vieta Lietuvos pirmenybėse;
 1991 m. 2 vieta Lietuvos čempionate;
 1992 m. 2 vieta Lietuvos čempionate ir Lietuvos taurės varžybose;
 1993 m. 4 vieta Lietuvos čempionate;
 1994 m. 3 vieta Lietuvos krepšinio lygoje (LKL);
 1995 m. 6 vieta LKL;
 1996 m. 6 vieta LKL;
 1997 m. 10 vieta LKL.

Vyriausieji treneriai

1964/1975 
 Antanas Paulauskas – komandos steigėjas ir ilgametis treneris.

1975/1987 
 Rimantas Endrijaitis – „Statybos“ vairą perėmęs komandos kapitonas.

1988/1990 
 Rimas Girskis – vyriausiojo trenerio pareigas ėjęs buvęs ilgametis komandos žaidėjas, kapitonas.

1990/1992 
 Eduardas Kairys – buvęs žaidėjas, vėliau ėjęs vyr. trenerio pareigas.

1992/1994 
 Rimantas Endrijaitis – į vyr. trenerio postą sugrįžęs ilgametis komandos žaidėjas, treneris.

1994/1995 
 Heino Lill – vyriausiasis komandos treneris, „Statyboje“ antruoju treneriu dirbęs 1985–1987 m.

1995/1997 
 Alfredas Vainauskas – ilgametis komandos žaidėjas, paskutinysis „Statybos“ vyr. treneris.

Garsesni žaidėjai 
 Šarūnas Marčiulionis
 Jonas Kazlauskas
 Rimas Girskis
 Rimantas Endrijaitis
 Algimantas Pavilonis
 Alfredas Vainauskas

Nuorodos 

Vilniaus krepšinio klubai
Lietuvos krepšinio istorija